text: Paris le 16 Decembre 1650.
  Le 9e du courant le Parlement estant assemblé touchant les requestes de madame la Princesse de Condé, de madlle de Longueville et sur la lettre escrite par messrs les Princes, la Reyne leur envoya faire deffences par lettre du petit cachet de ne toucher à l'affaire des Princes jusques à la majorité du Roy. A quoy fut ordonné que l'affaire seroit surcise jusques au 14me, et ledit jour le Parlement s'assembla, où estoient les ducs de Beaufort et de Brissac, les mareschaux de l'Hospital et de la Mothe Haudencourt, et aussy le Coadjuteur de Paris, où il y eust plusieurs contestations, et enfin fut donné arrest portant qu'on s'assemblera continuellement touchant l'affaire des Princes, jusques à ce qu'ils soyent remis au bois de Vincennes.
  
  Le cardal Mazarin a acheté tous les bleds des villes de Champagne, lesquels il a fait transporter à Reims, et asseuré ce peuple la que le Roy y seroit bien tost pour y estre sacré; il espere revictuailler la ville de Sedan, il a envoyé un courrier expres asseurer la Reyne, qu'il sera bien tost maistre de Rethel.
  On dit que les deputés des Parlements de Bourdeaux, Toulouse, et Dijon sont joincts avec le duc de Beaufort et le Coadjuteur de Paris, et que ces deux derniers sont resolus de presenter requeste au Parlement pour avoir permission de faire informer contre Mazarin et autres qu'ils verront bon estre.
  Le 15me le Parlement s'assembla, où se trouverent tous les srs cy dessus nommez; mais n'y fut rien resolu pour ce que le duc d'Orleans le fît supplier de surçeoir leur assemblée jusques au lendemain, ce qui luy fut accordé et resolu de s'assembler ledit jour sans differer d'avantage.
  On dit que le Cardal a acheté la duché de Rethelois, et le domaine du duc de Mantoue, qui en estoit seigneur. Ladite duché vaut 60000 ℔ de rente.
  Dimanche dernier le duc d'Orleans envoya querir le duc de Beaufort pour le persuader de sortir hors de Paris, à quoy ledit Duc dit qu'il n'avoit point autre lieu de retraicte que Paris. S.A.R. luy dit qu'il luy en feroit donner une, surquoy il dit qu'il n'en vouloit point d'autre que le Havre de Grace, ce qui estonna fort S.A.R. lequel en fit son rapport à la Reyne qui en fut fort faché, et le 12me le Coadjuteur de Paris alla au palais d'Orleans, où il eut une conference de 5 heure savec sadite Altesse. On ne sçait quel en estoit le suject. Quelques uns croyent que c'est pour le mesme suject qu'il avoit proposé au duc de Beaufort, promettant à celuy-cy en cas qu'il sortist, de luy faire avoir un chapeau de Cardal, à quoy il n'a voulu entendre.
  Le 13e le duc de Beaufort alla au palais d'Orleans où
  se trouva le duc d'Elbeuf et le sr Coulon, Conseiller au Parlement, où ce dernier, parlant à quelqu'un de la compagnie de Mazarin, l'appelloit facquin, à quoy le duc d'Elbeuf s'offença contre ledt sr Coulon, luy disant qu'il ne devoit pas parler de la sorte du premier Ministre d'Estat. A quoy repliqua ledt sr Coulon qu'il s'estonnoit fort de ce qu'il maintenoit un facquin, duquel pendant la guerre de Paris il avoit juré entre les mains du Parlement sa ruine totale, et ainsy se picquoient de parole en parole, lors que le duc de Beaufort y survint et dit au duc d'Elbeuf que mr Coulon n'avoit rien dit, qui ne fût veritable.
  L'on faict courir le bruict que le cardinal Mazarin a pris Rethel, mais seulement la ville et non le chasteau, qui tient encore bon.